Carito Niniek RenoWartawan : Puti Reno Raudha Thaib
Editor : andri
09 November 2014 13:30 WIB
BARAJA ADAT Wilayah Minangkabau
“Tapi niek, baa pulo nagari-nagari nan kini indak masuak ka dalam daerah Sumatera Barat, tapi nagari tu mamakai adat jo budaya Minangkabau ko?”. Tanyo Wulan
“Oh itu, kalau awak liek Minangkabau ko sabagai “wilayah budaya”, mako nagari nan anak nagarinyo mamakai atau manganut adat jo budaya Minangkabau, mako nagari tu tamasuak
“Nagari maa contohnyo tanyo Bram”.
“Antaro lain: Bangkinang di daerah administrasi Riau , Negeri Sembilan di Negara Semenanjung”.
“Manganai peta nagari awak ko kan dapek pulo awak tinjau dari sejarah ndak niek, kato Wulan ka ninieknyo”.
Niek Reno tasanyum sanang, di dalam hatinyo basyukur ka Allah Subhanallah, karano cucu-cucunyo lai manaruah parhatian ka adat jo sajarah nagarinyo, sabab kini banyak urang tuo-tuo nan rusuah hatinyo dek karano banyak anak-anak mudo kini nan indak paduli lai jo adat sarato sajarahnyo.
Ka jadi apolah mareka bisuak, sabab urang nan indak tahu jo sajarahnyo sarupo urang bajalan marawang-rawang indak jaleh dari ma handak ka maa..
“Niek, peta nagari awakko manuruik sajarah tu baa pulo”. Kecek Bram mangajuitkan ninieknyo nan tatagun sabanta tadi.
“Eeh, baa tadi. Oh iyo, manuruik sajarah wilayah Minangkabau ko tabagi ateh duo wilayah yaitu wilayah inti atau darek dan wilayah rantau dan pesisir”.
“Nan maa nan tamasuak wilayah inti atau darek tu niek”. Tanyo Wulan jo Bram sacaro sarantak..
“Luhak nan tigo, tadiri dari luhak nan tuo yaitu Luhak Tanah Data, Luhak Agam dan Luhak nan Bungsu yaitu Luhak Limapuluah Koto”.
“Rantau tu nan maa pulo tu niek”, kato Wulan.
“Dalam pakambangan wilayah masyarakat Minangkabau manyebar ka daerah-daerah sekitar darek tadi. Akhienyo tumbuah daerah pesisir dan rantau. Namo-namo daerah rantau tu antara lain: rantau duobaleh koto, nagari cati nan batigo, rantau Tuan Gadih nan disabuek juo jo rantau nan aso kurang duo puluah, negeri sembilan dan banyak lagi nan lain. Untuak tu kalian banyak-banyaklah mambaco, sahinggo banyak tahu”.
“Manganai pakambangan pamukiman tu baa pulo tu niek”. Bram mamotong pambicaraan ninieknyo.
“Lambek stek Bram, agiah maangok niniek sabanta. Jadi pakambangan tu pado mulonyo dari taratak, sudahtu dusun, sudah tu koto, nagari, luhak, rantau jo pasisie, dan kasadoannyo disabuik alam Minangkabau”.
“Apo bedanyo taratak, dusun, koto, nagari, luhak, rantau dan alam Minangkabau tu niek, tanyo Wulan”.
“Alah dulu tu, urang alah azan magrib, sambahyang awak lai”, kecek ninieknyo..
min_Latn eng_Latn bug_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn